Raudėnų koplyčia

Raudėnų koplyčia – nedidelė medinė koplyčia, stovinti Šiaulių rajone, Raudėnų kaimo centre, skvere priešais kultūros centrą, 140 m į pietus nuo Raudėnų šv. Baltramiejaus bažnyčios.Raudėnų koplyčia Google Street View Žymi pirmosios koplyčios pastatymo 1550 m. Raudėnuose vietą.Šiaulių rajonas. Raudėnai. Koplyčia sakralas.lt, p. 687

Ant priekinės koplyčios sienos, dešinėje nuo įėjimo durų pakabinta tautodailininko drožinėta atminimo lenta su įrašu: „1550 m. šioje vietoje buvo pastatyta pirmoji koplyčia“. Virš jos pritvirtintas dekoruotas apskritas raižinys. Pasak kraštotyrininko Viliaus Purono, aplink koplyčią būta senųjų kapinių, kurios panaikintos sovietmečiu. Jų vietą užėmė kolūkio kultūros namai, kuriuos statant teko koplyčią patraukti į dabartinę vietą. Kad čia nebebūtų meldžiamasi, naujosios valdžios parėdymu iš koplyčios iškelta Nukryžiuotojo skulptūra, šventųjų paveikslai. Jų vietą užėmė etnografijos muziejėlis su buitinių rakandų ekspozicija. Koplyčios Nukryžiuotasis išlikęs šv. Baltramiejaus bažnyčioje. Pastaraisiais metais koplyčia atnaujinta, perdengtu stogu. Su bažnyčia nesusiję buvę eksponatai iškelti.

Koplyčios pastatas plane artimas kvadratui, apkaltas horizontaliomis apdailinėmis lentomis. Uždengtas aukštu keturšlaičiu malksnų stogu, vainikuojamu geležiniu kryžiumi–saulute. Stogas virš įėjimo durų ištrauktas į priekį. Durys medinės, vienvėrės, su skaidytu langu. Šoninėse sienose įrengtos pusapskritės langų angos, galinė siena lygi, aklina. 

 Literatūra 

 Sud. Skirmantė Smilingytė-Žeimienė, Dalia Vasiliūnienė. Lietuvos sakralinė dailė, t. II, d. 2, kn. 4: Raudėnai – Šakyna. Lietuvos kultūros tyrimų institutas, 2024.

 Šaltiniai 

Kategorija:Šiaulių rajono koplyčios
Kategorija:Raudėnai